Diari Oficial de la Generalitat Valenciana


Sumari del DOGV 9604, del 26-05-2023 (2023/5774)

RESOLUCIÓ de 24 de maig de 2023, de la Presidència de la Generalitat, d'assignació de la línia específica del Fons de Cooperació Municipal per a municipis turístics de la Comunitat Valenciana corresponent a cada entitat beneficiària per a l'exercici pressupostari 2023.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9604

Data del DOGV
:   26-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5774


Data del document
:   24-05-2023

Organisme emissor
:   Presidència de la Generalitat

Tipus de document
:   Resolució

Descriptors 

:   * ajuda pública

RESOLUCIÓ de 24 de maig de 2023, de la Presidència de la Generalitat, d'assignació de la línia específica del Fons de Cooperació Municipal per a municipis turístics de la Comunitat Valenciana corresponent a cada entitat beneficiària per a l'exercici pressupostari 2023. [2023/5774]  
I. L'article 3 del Decret 142/2020, de 25 de setembre, del Consell, regula la línia específica del Fons de Cooperació municipal per a municipis turístics de la Comunitat Valenciana i estableix que aquesta línia té naturalesa incondicionada i no finalista; que les aportacions de la Generalitat als municipis reconeguts com a turístics tenen el caràcter de transferències amb la finalitat de finançar globalment les activitats i serveis que els corresponguen en virtut de les competències que hagen assumit segons la legislació vigent, i que aquestes són complementàries i compatibles amb la percepció de les aportacions de la línia general del Fons de Cooperació Municipal i de la línia específica del Fons de Cooperació Municipal per a la Lluita contra el Despoblament dels Municipis de la Comunitat Valenciana.  
II. L'article 4 del referit Decret 142/2020, en la redacció que li dona el Decret 65/2023, de 5 de maig, del Consell, que modifica l'anterior, reconeix, com a beneficiaris de la línia específica del Fons de Cooperació Municipal per a municipis turístics de la Comunitat Valenciana, els municipis que complisquen els requisits de l'article 4 de la Llei 5/2021, de 5 de novembre, de la Generalitat, reguladora del Fons de Cooperació Municipal dels Municipis i Entitats Locals Menors de la Comunitat Valenciana i, a més, complisquen els següents requisits:  
  
«a) Se'ls reconega la condició de municipi turístic, en qualsevol de les seues categories, en aplicació de la Llei 15/2018, de 7 de juny, de la Generalitat, de turisme, oci i hospitalitat, i del Decret 5/2020, de 10 de gener, del Consell, de regulació de l'Estatut del municipi turístic de la Comunitat Valenciana.  
b) Mantinguen el reconeixement de municipi turístic el dia que emeta la proposta de resolució d'adjudicació la persona titular de l'òrgan amb competències en matèria de turisme».  
III. De conformitat amb el que estableix l'apartat 2 de l'article 6 del citat Decret 142/2020, així mateix modificat pel Decret 65/2023, de 5 de maig, «la quantia pressupostada per als municipis turístics, segons les seues categories es distribuirà aplicant les regles següents:  
  
a) S'assignarà una quantitat fixa per cadascun dels municipis turístics que tinguen reconeguda aquesta condició, independentment de la seua categoria. L'import total distribuït mitjançant aquest criteri no podrà superar el cinquanta % de la quantitat pressupostada per a aquesta línia.  
b) Fins a un màxim del 40 % de la quantia total a distribuir s'assignarà per a municipis turístics amb platja, ja siga litoral o continental. L'assignació concreta per cada municipi es farà en funció dels quilòmetres de platja amb els quals compte segons el que s'estableix en el Catàleg de platges de la Comunitat Valenciana aprovat en el Decret 58/2018, de 4 de maig, del Consell, pel qual s'aprova el Pla d'acció territorial de la infraestructura verda del litoral de la Comunitat Valenciana i el Catàleg de platges de la Comunitat Valenciana, o document similar per a les continentals, o en aquelles disposicions que les modifiquen o substituïsquen.  
c) L'import restant del fons es distribuirà per a cada municipi turístic de rellevància i excel·lència en funció del seu nombre total de places en allotjaments reglats segons la informació disponible l'1 de gener de cada any en el Registre de Turisme de la Comunitat Valenciana, registre administratiu dependent del departament del Consell que tinga atribuïda la competència en matèria de turisme, ponderades pels següents coeficients correctors aplicables a cadascun dels diferents trams poblacionals:  
1. D'1 a 500 4,50  
2. De 501 a 1.000 3,50  
3. De 1.001 a 2.000 3,00  
4. De 2.001 a 5.000 2,00  
5. De 5.001 a 20.000 1,00  
6. De 20.001 a 50.000 0,90  
7. De 50.001 a 100.000 0,80  
8. Més de 100.000 0,75  
  
Els trams poblacionals seran quantificats en funció de les xifres oficials de població resultants de la revisió del padró municipal de data més recent, aprovades per Reial decret i publicades en el Boletín Oficial del Estado.  
d) La resolució anual podrà determinar un import màxim per municipi sobre el resultat de l'aplicació de les regles anteriors».  
IV. De conformitat amb l'article 6, apartat 1, del Decret 142/2020, de 25 de setembre, del Consell, de regulació de la línia específica del Fons de Cooperació Municipal per a municipis turístics de la Comunitat Valenciana, en la redacció que li dona el Decret 65/2023, de 5 de maig, es va convocar a la Comissió de col·laboració i coordinació del Fons de Cooperació Municipal dels Municipis i Entitats Locals Menors de la Comunitat Valenciana, la qual, en la sessió del 15 de maig de 2023, ha pres coneixement de la proposta d'assignació.  
  
V. En virtut del que s'ha exposat, i atés que, de conformitat amb l'article 6, apartat 1, del Decret 142/2020, correspon a la persona titular del departament amb competències en matèria d'administració local emetre la resolució d'adjudicació, de conformitat amb les regles contemplades en l'esmentat decret, i reproduïdes en l'apartat III de la present resolució; atés que la competència en matèria d'administració local està atribuïda a la Presidència de la Generalitat, d'acord amb l'article 2 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries de la Generalitat, i les seues atribucions, i en virtut de les atribucions delegades en l'apartat tercer de la Resolució de 17 de febrer de 2022, del president de la Generalitat, per la qual delega determinades atribucions en diferents òrgans de la Presidència, resolc:  
  
  
Primer  
Adjudicar els imports de la transferència corresponents a la línia específica del Fons de Cooperació municipal per a municipis turístics de la Comunitat Valenciana per a l'exercici 2023, per una quantia global de quatre milions cinc-cents mil euros (4.500.000 €), amb càrrec al pressupost de Turisme Comunitat Valenciana 2023, línia pressupostària «Fons Cooperació Municipis Turístics», capítol IV, amb la distribució que figura en l'annex de la present resolució.  
  
  
Segon  
Abonar els imports assignats a cada entitat local beneficiària en un únic pagament corresponent al 100 % de l'import total. Aquests abonaments s'han de fer després de la comprovació del compliment, per les entitats beneficiàries, de l'obligació de presentar el compte general davant la Sindicatura de Comptes de la Comunitat Valenciana en els termes fitxats en la normativa reguladora d'aquesta.  
Pel que fa a la presentació de plans economicofinancers en els termes disposats en la Llei orgànica 2/2012, de 27 d'abril, d'estabilitat pressupostària i sostenibilitat financera, es manté, per a 2023, la pròrroga de la suspensió de les regles fiscals iniciada per a l'exercici 2020 (acords del Consell de Ministres i del Congrés dels Diputats de dates 26 de juliol i 22 de setembre de 2022, respectivament), no resultant d'aplicació les mesures correctives consistents en la presentació i aprovació de plans economicofinancers en relació amb els incompliments de regles fiscals constatats amb la liquidació del pressupost de 2022.  
  
  
Tercer  
Les entitats locals beneficiàries de les aportacions de la línia específica del Fons de Cooperació Municipal 2023 per a municipis turístics de la Comunitat Valenciana hauran d'assumir les obligacions generals que els puguen afectar, i, així mateix, hauran de facilitar quanta informació els siga requerida per la Sindicatura de Comptes i la Generalitat.  
  
  
Quart  
Publicar la present resolució en el Diari Oficial de la Generalitat Valenciana.  
  
Contra la present resolució, que posa fi a la via administrativa, les persones interessades podran interposar potestativament un recurs de reposició davant el mateix òrgan que l'ha dictada, en el termini d'un mes comptat des de l'endemà de la publicació, de conformitat amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament un recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 24 de maig de 2023.- El president de la Generalitat, p. d. (R 17.02.2022; DOGV 9282, 21.02.2022), la secretària autonòmica de Cohesió Territorial i Polítiques contra el Despoblament: Elena Cebrián Calvo.